**Oltul**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oltule, Olteţule!

Seca-ţi-ar pâraiele,

Să crească dudaiele,

Să trec cu picioarele.

Oltule, râu blestemat,

Ce vii aşa tulburat,

Şi te repezi ca un zmeu

De-mi opreşti pe Niţul meu?

Schimbă-ţi, schimbă-ţi apele,

Slăbeşte-ţi vârtejurile,

Să-ţi văd pietricelele;

Când trec fetişoarele,

Să le speli picioarele.

Iaca neica, nu e neica,

Nu e neica, plânge leica!

Dacă mi-ar fi fost neicuţa,

L-ar fi cunoscut leicuţa!

Vântule, du-te de-i spune

Că zăbavele nu-s bune,

Că leicuţa-i duce dorul

Şi i-a înţelenit ogorul!

Vino, Niţule, băiete,

Ce faci puica să te-aştepte?

Busuiocul a-nnegrit,

Rozmarinul a-ngălbenit,

Leica plânge, tot jeleşte

Şi ca ei se veştezeşte!